Nationen skrev mandag at bare et lite mindretall av befolkningen i Norge velger økologiske produkter, mens etterspørselen er vesentlig høyere i land som for eksempel Sverige og Danmark. Da Nortura lanserte Økologiske Norgården i 2008, var det fordi selskapet hadde fått kritikk fra flere hold for å ha satset for lite på å tilby et mangfold av økologiske varer. Innkjøpsdirektør i Rema 1000, Tor Erik Aag, sier han har forståelse for at Nortura synes det er vanskelig å få økologiske produkter ut til butikker og kunder. – Men Nortura har ikke gjort så mye for å markedsføre sine økologiske produkter, og for oss er det viktig at kundene kjenner til nye produkter før vi tar dem inn.